सफदर ने जो काम शुरू किया था- नाटक को जनता की रोज़मर्रा की ज़िन्दगी का, संघर्षों और स्वप्नों का माध्यम बनाने का, नुक्कड़ नाटक का वैचारिक एवं सौन्दर्यशास्त्रीय आधार तैयार करने का- वह उनकी शहादत के कुछ समय बाद ही गतिरुद्ध हो गया। जनम और सहमत जैसी संस्थाएं भी साल के कुछ दिनों में उत्सवधर्मिता का निर्वाह करने तक सीमित होती गयीं। आज वे पूरी तरह आभिजात्य संस्कृति का हिस्सा होकर रह गयी हैं और उनमें कोई वैचारिक स्फुरण या बेचैनी बची है इसका भी कोई संकेत नहीं मिलता। जनम ने मज़दूर बस्तियों, झुग्गियों, फैक्टरियों और अन्य रिहाइशी इलाकों में जाना बंद कर दिया। सफदर हाशमी की स्मृति के आयोजन को वे राष्ट्रीय नाट्य विद्यालय के सहयोग और संरक्षण में करने लगे। अब उन्हें सड़कों के किनारे कंकड़-पत्थर पर, धूल-मिट्टी में नाटक करना गंवारा नहीं था। उन्हें सत्ता-संस्थानों की लाल मखमली कालीन और मान्यता चाहिये थी। कुलीन वर्गों का संरक्षण और भरोसा चाहिये था। यह एक तरह से पलायन, वैचारिक क्षरण का परिचायक था। यह व्यवस्था और ताकत की दुनिया के सामने जनवादी संस्कृति का आत्मसमर्पण था। यह उस वैचारिक कार्यक्रम को नष्ट करने की एक सोची-समझी चाल साबित हुई जिसे सफदर ने अपने खून से सींचा था। आज जनम शादीपुर के अपने बहुमंजिला भवन में सीमित होकर रह गया है।